<classify> MAMLAKA ya Mapato Tanzania TRA imewataka wazalishaji wa vinywaji, vileo na mvinyo mkoani hapa kufunga mfumo wa stempu kodi za kielektroniki ifi kapo mwishoni wa mwezi huu vinginevyo hatua zitachukuliwa dhidi yao.Akizungumza na gazeti hili wakati wa ziara ya ukaguzi kuangalia utekelezaji wa agizo la serikali juu ya ufungaji wa mfumo huo mwishoni mwa wiki, Kamishna Mkuu wa TRA, Charles Kichere alisema hatua zitachukuliwa kwa wazalishaji wote watakaokaidi agizo hilo. Akiwa jijini Mwanza, Kichere alitembelea viwanda kadhaa kikiwemo Kiwanda cha Premidis kinachotengeneza pombe kali aina ya Shimha Waragi eneo la viwanda la Nyakato.Akiwa kiwandani hapo Kichere aligundua kuwa bado kinatumia mfumo wa zamani wa karatasi na kilikuwa mbioni kukwepa ushuru Sh milioni 38.6 akamtaka mmiliki kuzilipa mara moja. Kuanzia mwishoni mwa mwezi huu viwanda vyote vinatakiwa kufunga mfumo huu mpya kama ilivyokusudiwa na serikali la sivyo hatua kali ikiwemo kuvifunga zitachukuliwa, alisema.Viwanda vingine vilivyotembelewa ni cha Bia cha Serengeti SBL na cha kutengeneza mvinyo cha Mwanza Quality Wine Ltd ambapo vyote vilikutwa vinaendelea vizuri kufanyia kazi maagizo ya serikali kusimika mfumo mpya.Meneja wa SBL, Joseph Malibe na mwenzake wa Mwanza Quality Wine Ltd, Leopold Lema walisema hawana tatizo na mfumo mpya kwani utawasaidia kuhakiki vizuri mapato yao, ikiwa ni pamoja na kuwaepusha na migogoro ya mara kwa mara kati yao na mamlaka za serikali. Akiwa mkoani Shinyanga, Kichere alitembelea viwanda vinavyozalisha pombe kali vya Canon Company Ltd na East African Spirit Ltd na alijiridhisha na usimikwaji mfumo wa kuweka stempu kodi za kielektroniki katika bidhaa za vileo vinavyozalishwa na viwanda hivyo.  <topic>: kitaifa 